ผู้เป็นโรคไข้เลือดออก (Dengue)ในภาคเอเชียตะวันออกเฉียงใต้มีจำนวนมากขึ้นอย่างรวดเร็วจนน่าตกใจ
ผู้ป่วยเป็นโรคไข้เลือดออกในภาคเอเชียอาคเณย์มีจำนวนเพิ่มขึ้นอย่างรวดเร็ว ทางฟิลิปปินส์คาดว่าจะมีคนเป็นโรคนี้ราวแปดหมื่นรายภายในสิ้นปีนี้
ผู้ป่วยเป็นโรคไข้เลือดออกในภาคเอเชียตะวันออกเฉียงใต้มีจำนวนมากขึ้น ในบางประเทศอย่างเช่น ฟิลิปปินส์ ผู้เป็นโรคไข้เลือดออกมีจำนวนมากกว่าเมื่อปีที่แล้วเกือบสองเท่า นายแพทย์ อีริก ตาแย็ก กล่าวว่า ตามพื้นที่หลายแห่งประสพปัญหาเรื่องน้ำกินน้ำใช้ ดังนั้นคนจำนวนมากเริ่มเก็บสะสมน้ำและไม่ได้ปิดภาชนะสำหรับเก็บน้ำ จึงท่าให้มียุงเยอะขึ้น บริเวณน้ำนิ่งเป็นที่ๆเหมาะสำหรับการแพร่พันธุ์ของยุง เขากล่าวด้วยว่า ในปีนี้ ยุงในฟิลิปปินส์เป็นพาหะนำเชื้อโรคไข้เลือดออกหลายสายพันธุ์ และว่า จำนวนผู้ป่วยยังไม่ถึงขั้นที่เรียกได้ว่าโรคไข้เลือดออกกำลังระบาด เจ้าหน้าที่ฟิลิปปินส์คาดหมายว่า ภายในสิ้นปีนี้ จะมีผู้ป่วยเป็นโรคนี้ราว 80,000 ราย นายแพทย์ อีริก ตาแย็ก กล่าวว่า ในระดับประเทศนั้น คนจะเป็นโรคไข้เลือดออกกันมากในเดือนที่มีฝนตก ซึ่งฝนจะตกชุกที่สุดในเดือนสิงหาคมและเมื่อพ้นช่วงนั้นไปแล้วฝนจะตกน้อยลงซึ่งจะช่วยบรรเทาสถานการณ์ได้ ตามประเทศส่วนมากในภาคเอเชียตะวันออกเฉียงใต้นั้นเริ่มเข้าสู่ฤดูฝนในเดือนมิถุนายนหรือไม่ก็เดือนกรกฎาคมและฝนตกเรื่อยไปจนถึงเดือนกันยายน ในช่วงตั้งแต่เดือนมกราคมถึงเดือนสิงหาคมนั้น ผู้ป่วยเป็นโรคไข้เลือดออกในประเทศไทยมีจำนวนมากกว่าเดิมกว่า 90 เปอร์เซ็นต์ เวียดนามก็รายงานว่ามีคนเป็นโรคนั้นมากขึ้น รัฐบาลของประเทศต่างๆเร่งเร้าประชาชนให้กำจัดแหล่งที่มีน้ำขังรอบๆบ้านเรือนเพื่อป้องกันมิให้เป็นที่เพาะพันธุ์ยุงและให้ป้องกันด้วยวิธีการต่างๆเพื่อมิให้ถูกยุงกัดด้วย